<classify> POLISI wa kikosi cha Usalama Barabarani mkoani Morogoro, wameendesha operesheni dhidi ya madereva wanaovunja sheria za usalama barabarani, wenye magari mabovu na malimbikizo ya madeni na kufanikiwa kukamata magari 832 ambayo yametozwa adhabu ya jumla ya Sh milioni 51. Kamanda wa Polisi wa Mkoa wa Morogoro, Wilboad Mutafungwa alisema hayo jana katika taarifa yake kwa waandishi wa habari kuhusu jitihada mbalimbali za jeshi hilo za kukabiliana na uhalifu na wahalifu mkoani Morogoro. Mutafungwa alisema oparesheni hiyo ya siku tano, ilifanyika kuanzia Desemba 16 hadi 20 mwaka huu na kuwezesha kukamatwa magari 832, ambayo yalitozwa adhabu ya jumla ya Sh 51,017,000.Kamanda Mutafungwa alisema mbali na kukamatwa kwa magari hayo na kiwango cha fedha hizo, pia fedha nyingine kiasi cha Sh milioni 44.3 ziliandikwa kwa njia ya mashine ya POSS. Aliongez kuwa jumla ya makosa yote yaliyokamatwa ni 1,478 yakiwemo magari mabovu 369 na magari yaliyongolewa namba 11. Alisema pia madereva waliokamatwa kwa makosa ya mwendo kasi ni 453, makosa ya kulipita gari la mbele bila kufuata sheria 126 na madereva waliokuwa wakishikiliwa mahabusu kwa makosa mbalimbali ya barabarani 12. Kamanda Mutafungwa alisema madereva waliofikishwa mahakamani kwa makosa mbalimbali ni wanne, wakati wapanda pikipiki waliofikishwa mahakamani kwa makosa mbalimbali ni nane. Katika hatua nyingine, Mutafungwa alisema polisi kwa kushirikiana na watendaji wa Mamlaka ya Usimamizi wa Bima Tanzania TIRA, walifanya misako na ukaguzi wa magari, bajaji na makampuni yanayotoa bima. Alisema katika misako hiyo walifanikiwa kumkamata mtu mmoja, Rajab Farijala 49 mfanyabiashara, mkazi wa Mafisa Kwa Mambi Manispaa ya Morogoro kwa tuhuma za kujihusisha na uuzaji wa bima za kugushi. Alisema katika msako huo, pia walifanikiwa kukagua magari 261, bajaji 28 na makampuni ya bima matan  <topic>: kitaifa 